**Gazdasági összefoglaló, közbeszerzési összesítő (2018.10.08.-2018.10.14.)**

**Első kelet-európai városként Kolozsvár kap vissza nem térítendő támogatást az Európai Bizottság Urban Innovative Actions programjából.** A város, mindössze 2%-os önrész vállalása mellett, 5,6 millió euróban részesül a következő 20 évben sorra kerülő erőteljes munkaerőpiaci átalakulásra való felkészülés érdekében. A program a kulturális, az akadémiai, az üzleti és a közigazgatási szektorra is kiterjed. Az Európai Regionális Fejlesztési Alap keretében meghirdetett pályázat részeként összesen 92 millió euró áll rendelkezésére a 22 nyertes városnak különféle urbanisztikai kihívásokra választ adó innovatív megoldások fedezésére. A Kolozsvár által elnyert 5,6 millió eurós keretösszeg 38%-a kutatás-fejlesztésre megy, 38%-a az Ipar 4.0 területén megvalósuló berendezések és felszerelések vásárlását irányozza elő, 8%-a pedig a szociálisan marginalizált személyek társadalmi és munkaerőpiaci integrációját segítené elő. Az önkormányzat a Képzőművészeti és Formatervezési Egyetemmel, a Transilvania Nemzetközi Filmfesztivállal (TIFF), a ZAIN Fesztivállal, az ARIES Transilvania klaszterrel, a Cluj IT klaszterrel, a Kreatív Iparágak Klaszterével és a Transylvania Furniture Cluster-rel partnerségben fogja megvalósítani a projekteket.

<http://penzcsinalok.transindex.ro/hir/20181011-jelentos-eu-s-tamogatast-kap-kolozsvar-varosfejlesztesre>

**Összesen 171 üzleti tervet neveztek versenybe a CRITBIZ vállalkozásfejlesztési program keretén belül.** A CRITBIZ egy olyan hároméves futamidejű projekt, amelyet az Észak-Nyugat-Románia fejlesztési régióban valósítanak meg. A projekt részeként a PONT Csoport, a Romániai Vállalkozásokért Egyesület, valamint a Bihar Megyei Kereskedelmi és Iparkamara egy olyan vállalkozásfejlesztési mechanizmust fejleszt ki és ültet gyakorlatba, amelynek részeként 48, a kreatív iparágban és az IT-ban újonnan létrehozott vállalat egyenként legfeljebb 40 ezer eurós vissza nem térítendő támogatásban részesül. A múlt héten tartott sajtótájékoztatón Farkas András, a PONT Csoport stratégiai igazgatója elmondta, hogy 855 személy jelentkezett a vállalkozásfejlesztési programba, közülük 411 személy adott le a kezdő vállalkozás támogatásának eléréséhez szükséges teljes dossziét. A program részeként végül 171 üzleti terv készült el, a legtöbbet Bihar és Kolozs megyében nyújtották be: előbbi megyében 63, utóbbiban 53 üzleti terv készült el.

<http://penzcsinalok.transindex.ro/hir/20181012-bemutattak-a-critbiz-program-eddigi-eredmenyeit-osszesen-171-uzleti-terv-keszult>

**2020-tól gyorstöltő és normál töltőállomásokat szolgáltatna az elektromos autókhoz Nagyvárad, amelyekből a nyilvántartások szerint jelenleg mindössze 5 van a városban.** A város 2016-ban már pályázott egyszer öt töltőállomás finanszírozására, idén ismét pályáznak az e célból indított kormányzati finanszírozási program keretében. Nyertes pályázat esetén legkevesebb 13 gyorstöltőt szerelnek fel a megyeszékhelyen. Egy-egy töltőállomás egyszerre három autót tud kiszolgálni. A kormányzati program szerint egy töltőállomás felső értékhatára 190 ezer lej, kb. 42.000 euró lehet, amelyhez 10% önrész is kell. A gyorstöltők ára 25.000-40.000 euró, a normál állomásoké 2000–5000 euró. A gyorstöltő állomásokon 20–40 perc alatt tölthető fel egy jármű akkuja, a normálokon több óra alatt.

<http://www.erdon.ro/elektromosauto-toltok-halozata-varadon/4013678>

**YouthStud HUB néven ifjúsági közösségi teret hoztak létre Nagyváradon a Fekete Sas-palotában.** A központ karrier- és jogi tanácsadást, munkaközvetítést, pályázati eligazítást, különböző képzéseket is biztosítana, de rendezvények helyszíneiként is szolgálhat. A Romániai Magyar Doktoranduszok és Fiatal Kutatók Szövetségének (RODOSZ) Bihar megyei szervezete, illetve a Nagyváradi Magyar Diákszövetség (NMD) közösen kezdeményezte a központ létrehozását, amely a Nagyváradon élő 14–35 év közötti korosztályt szolgálja ki, de helyet biztosít a Bihar megyei magyar ifjúsági és szakmai civil szervezeteknek is. A YouthStud HUB a Fekete Sas-palotában, az RMDSZ által bérelt épületrész első emeletén található.

<http://www.erdon.ro/ifjusagi-kozossegi-ter-a-fekete-sas-palotaban/4012215>

**Akár a 8,4 millió lejes (1,8 millió eurós) forgalmat is elérheti idén a szatmárnémeti Ecomatrix bútorgyár és a szingapúri és az orosz piac felé való terjeszkedés reményében egy új, 700 négyzetméteres csarnokkal is bővítenék gyártókapacitásukat.** Az Égei Attila üzletember kezében lévő gyár jelenleg egy 800 négyzetméteres csarnokban működik, és átlagban tíz munkást foglalkoztat. A gyárban főként a máshol legyártott bútoralkatrészeket szerelik össze, és állítják elő a készterméket. Az Ecomatrix 24 országnak szállít és a termékeinek körülbelül 80 százalékát exportálja.

<https://www.zf.ro/companii/ecomatrix-un-producator-de-mobila-din-satu-mare-a-ajuns-la-afaceri-de-8-4-milioane-de-lei-participarea-la-targurile-internationale-este-singura-noastra-parghie-de-a-gasi-clienti-noi-17548960>

**A gépjárműipar számára elektronikai alkatrészeket gyártó, tavaly 3,1 milliárd dollár bevétellel rendelkező amerikai Visteon saját mérnöki központ megnyitását tervezi Temesváron.** A vállalatnak olyan ügyfelei vannak, mint a Ford, a Renault, a Nissan, a Mazda, a BMW, a GM, a Honda, a PSA, a JLR, a VW és a Daimler. A Michigani székhelyű cég 19 országban mintegy 10.000 alkalmazottat foglalkoztat, és elsősorban elektronikus műszerfaleszközöket, például digitális kijelzőket gyártanak. A romániai üzletágat a vállalat két alelnöke: Matthew Moyler Cole, a Johnson Controls Automotive korábbi alelnöke és Brett Pynnonen, a Federal Mogul korábbi alelnöke irányítja.

<https://www.transilvaniabusiness.ro/gigantul-american-visteon-deschide-un-centru-de-inginerie-la-timisoara/>

**A Főkonzulátus Külgazdasági Irodáját érintő fontosabb gazdasági események:**

**2018. október 10-én a KGA részt vett a Békés Megyei Kereskedelmi és Iparkamara (BMKIK) éves *Magyar-Román Külgazdasági Konferenciáján*.** A Békéscsabán sorra kerülő rendezvényen Dr. Orosz Tivadar, a BMKIK elnöke; Dunai Péter, a Magyar Kereskedelmi és Iparkamara főtitkára; Diósi László, az OTP Bank Románia elnök-vezérigazgatója; Florin Vasiloni, gyulai román főkonzul; Gheorghe Seculici, a Román Kereskedelmi és Iparkamara alelnöke, valamint Skapinyecz Péter, a Közép-európai Gazdaságfejlesztési Hálózat Nonprofit Kft. cégvezetője tartottak előadást a kétoldalú gazdasági kapcsolatokról. A konferenciát követő üzletember-találkozón a KGA egyeztetést folytatott egy békéscsabai és egy nagyváradi cég vezetőjével, akik a Külgazdasági Iroda közbenjárását kérték konkrét kereskedelmi ügyekben.

**A konzuli kerületre vonatkozó közbeszerzési összesítő** **(forrás** [**http://sicap-prod.e-licitatie.ro**](http://sicap-prod.e-licitatie.ro)**)**

|  |  |  |  |  |  |
| --- | --- | --- | --- | --- | --- |
| **Ágazat** | | **A közbeszerzési felhívás tárgya** | **A pályázat benyújtásának határideje** | **A közbeszerzés értéke (EUR)\*** | **A közbeszerzési felhívást közzétevő neve és elérhetősége** |
| **EGÉSZSÉGÜGY** | **egészségügyi készletek közbeszerzése** | **Orvosi fogyóeszközök beszerzése** (Temes megye) | 2018.11.13. | 780.696,57 | **Spital Clinic Judetean de Urgenta "Pius Brinzeu" Timisoara**, Cím: Str. Liviu Rebreanu, nr. 156, Timisoara, Cod postal: 300736, Romania, E-mail: aprovizionare@hosptm.ro, Telefon: +40 356433114, Fax: +40 356433114, www.hosptm.ro |
|  | **gyógyszerek közbeszerzése** | **Különféle gyógyszerek beszerzése** (Kolozs megye) | 2018.11.05. | 619.700,17 | **Spitalul Clinic de Urgenta pentru Copii Cluj-Napoca**, Cím: Str. Moţilor, nr. 68, Cluj-Napoca, Cod postal: 400370, Romania, E-mail: achizitii@spitcocluj.ro, Telefon: +40 731996019, Fax: +40 264593518, www.spitcocluj.ro |
|  | **gyógyszerek közbeszerzése** | **Daganatellenes szerek beszerzése** (Temes megye) | 2018.11.13. | 5.479.876,54 | **Spitalul Clinic Municipal de Urgenta Timisoara**, Cím: Str. Hector, nr. 1, Timisoara, Cod postal: 300074, Romania, E-mail: achizitiismtm@gmail.com, Telefon: +40 256221224, Fax: +40 256221224, http://smtm.lasting.ro |
|  | **gyógyszerek közbeszerzése** | **Különféle gyógyszerek beszerzése** (Temes megye) | 2018.11.15. | 1.448.428,97 | **Spitalul Clinic Municipal de Urgenta Timisoara**, Cím: Str. Hector, nr. 1, Timisoara, Cod postal: 300074, Romania, E-mail: achizitiismtm@gmail.com, Telefon: +40 256221224, Fax: +40 256221224, http://smtm.lasting.ro |
|  | **orvosi felszerelések közbeszerzése** | **Neuronavigációs rendszer beszerzése** (Kolozs megye) | 2018.11.12. | 1.970.184,54 | **SPITALUL CLINIC JUDETEAN DE URGENTA CLUJ**, Cím: Str. Clinicilor, nr. 3-5, Cluj-Napoca, Cod postal: 400006, Romania, E-mail: achizitiiscjucj@yahoo.com, Telefon: +40 264592771/1559, Fax: +40 264595271, www.scju.ro |
|  | **orvosi felszerelések közbeszerzése** | **Orvosi felszerelések beszerzése** (Kolozs megye) | 2018.11.12. | 194.259,09 | **Institutul Oncologic Prof. Dr. I. Chiricuta Cluj-Napoca**, Cím: Str. Republicii, nr. 34-36, Cluj-Napoca, Cod postal: 400015, Romania, E-mail: achizitii@iocn.ro, Telefon: +40 264590056, Fax: +40 264590056, www.iocn.ro |
|  | **orvosi felszerelések közbeszerzése** | **Ortopédiai protézisek beszerzése** (Kolozs megye) | 2018.11.14. | 401.303,61 | **SPITALUL CLINIC JUDETEAN DE URGENTA CLUJ**, Cím: Str. Clinicilor, nr. 3-5, Cluj-Napoca, Cod postal: 400006, Romania, E-mail: achizitiiscjucj@yahoo.com, Telefon: +40 264592771/1559, Fax: +40 264595271, www.scju-cluj.ro |
| **ÉPÍTKEZÉSEK** | **építkezések és javítások közbeszerzése** | **Szennyvíztisztító telepek építése** (Szatmár megye) | 2018.11.28. | 1.510.959,04 | **APASERV SATU MARE S.A.**, Cím: Str. Gara Ferăstrău, nr. 9/A, Satu Mare, Cod postal: 440210, Romania, E-mail: salajan\_monica@apaservsm.ro, Telefon: +40 261759080, Fax: +40 261721056, www.apaservsm.ro |
|  | **út- és hídépítési közbeszerzések** | **A DJ 691 Km 2+725 és Km 12+975 szakaszok négysávosra való bővítése** (Temes megye) | 2018.11.18. | 12.721.242,18 | **JUDETUL TIMIS**, Cím: Str. Revoluţiei 1989, nr. 17, Timisoara, Cod postal: 300034, Romania, E-mail: daniela.goia@cjtimis.ro; georgeta.prisecaru@cjtimis.ro; Telefon: +40 256406300, Fax: +40 256406424, www.cjtimis.ro |
| **IT&C** | **informatikai eszközök és szoftverek közbeszerzése** | **Asztali számítógépek és laptopok beszerzése** (Kolozs megye) | 2018.11.06. | 274.827,61 | **UNIVERSITATEA TEHNICA DIN CLUJ NAPOCA**, Cím: Str. Memorandumului, nr. 28, Cluj-Napoca, Cod postal: 400114, Romania, E-mail: utcn.licitatie@utcluj.ro, Telefon: +40 264401299, Fax: +40 264594831, www.utcluj.ro |
| **JÁRMŰVEK** | **járművek közbeszerzése** | **16 db villamos beszerzése** (Temes megye) | 2018.11.19. | 40.476.346,84 | **Municipiul Timisoara**, Cím: Bv. C.D.Loga, nr. 1, Timisoara, Cod postal: 300030, Romania, E-mail: achizitiipublice@primariatm.ro, Telefon: +40 256408478, www.primariatm.ro |
| **MEZŐGAZDASÁG** | **élelmiszeri és mezőgazdasági termékek közbeszerzése** | **Alma, UHT tej és sütőipari termékek** (Szatmár megye) | 2018.11.12. | 3.612.530,37 | **JUDETUL SATU MARE**, Cím: Str. 25 Octombrie, nr. 1, Satu Mare, Cod postal: 440026, Romania, E-mail: sap@cjsm.ro, Telefon: +40 261805108, Fax: +40 261710495, www.cjsm.ro |
| **TŰZVÉDELEM** | **tűzvédelmi közbeszerzések** | **Tűzcsapok beszerzése** (Kolozs megye) | 2018.11.14. | 1.148.841,00 | **Compania de Apa Somes S.A.**, Cím: Str. 21 Decembrie 1989, nr. 79, Cluj-Napoca, Cod postal: 400604, Romania, E-mail: septimiu.sarmasan@casomes.ro, Telefon: +40 264430050, Fax: +40 264430886, www.casomes.ro |
| **\*A Román Nemzeti Bank 2017. évi EUR/RON középárfolyama alapján 1 EUR = 4,5681 RON** | | | | | |

Forrás: Magyarország Főkonzulátusa, Kolozsvár